Der var lagt op til en hyggelig familiedag, hvor børn kunne holde dunede kyllinger og høre om økologisk landbrug. Men nu har Rokkedahl Landbrug i Farstrup ved Nibe aflyst Åbent Landbrug på søndag på grund af risikoen for fugleinfluenza i deres besætning. - Som vi flere gange har skrevet, er vores dyrs velbefindende alt, og det tør vi ikke risikere ved at deltage i Åbent Landbrug, meddelelser Landbruget på sin Facebookside. Bekymrende melding Rokkedahl opdrætter årligt otte millioner kyllinger, og det var netop høns og kyllinger, de besøgende nordjyder skulle have haft mulighed for at se på nært hold. Men torsdag advarede Fødevarestyrelsen mod fugleinfluenza, efter at sygdommen er fundet hos vilde fasaner på Midtsjælland. - Vi ser ind i en helt ny situation, fordi fugleinfluenzaen plejer kun at være her om vinteren, men nu kan vi konstatere, at den også har været i nogle vildtfugle henover sommeren. Det er bekymrende, lød det torsdag fra veterinærudviklingschef i Fødevarestyrelsen, Sten Mortensen til TV2 ØST . Og det har altså fået det nordjyske landbrug Rokkedahl til at droppe hyggedagen med de fjerklædte dyr: - Det er altid forbundet med risiko at åbne stalddørene op og byde inden for, og selvom vi elsker at vise bedriften frem og fortælle om vores arbejde, må det aldrig blive på bekostning af dyrenes velfærd, skriver de på Facebook .

Opsummering:
Fødevarestyrelsens melding om fund af fugleinfluenza i vilde fugle har fået landbrug i Farstrup til at aflyse arrangement.